Der lød et højt brag tirsdag morgen omkring klokken 09:00, da en ældre bilist muligvis tog fejl af speeder og bremse i gågaden i Hadsund. En ældre bilist på 93 år holdt parkeret lige overfor Tøjeksperten i Hadsunds midtby, og pludselig begyndte bilen at køre. Bilen havde retning mod en betonstolpe, hvis formål er at lukke området af for bilister. Men denne gang var den ikke stærk nok. Bilen kørte direkte igennem stolpen og fortsatte videre over i butiksfacaden, der lå umiddelbart bagved. Uheldigvis for Morten Meyer Nielsen var det hans forretning, uheldet gik ud over. - Vi åbner først klokken 10, så jeg fik det at vide over telefonen. Det var noget at blive vækket på den måde, siger indehaveren af Tøjeksperten. Bil havnede i forretningen Morten Meyer Nielsen tog hurtigt ned i forretningen for at se skaderne an. På det tidspunkt var politiet ankommet og havde fragtet den uheldige 93-årige kvinde hjem igen. Hun slap fra uheldet med en forskrækkelse. - Bilen blev trukket ud ad butikken. Den var så langt inde, så den havde trukket hele facaden ind, så væggen var en tredjedel inde i rummet. Så det var omfattende skader, siger Morten Meyer Nielsen. På trods af at dele af butikken flød med glasskår og ødelagt tøj, så har butikken stadig haft åbent i dag. - Det første, jeg gjorde, var at ringe til en tømrer. Vi skulle have dækket af, så det ikke stod åbent, så der er kommet plader for vinduet. Så har vi haft fat i forsikringen, og der kommer en taksator senere i dag, siger Morten Meyer Nielsen. Og selvom en ødelagt forretning aldrig er belejligt, så er denne uge ekstra uheldig for Tøjeksperten. - Det er et skidt tidspunkt, for det er fars dag, og vi skal jo sælge en masse fars dags gaver. - Så det blev en anden dag, end vi havde regnet med, men håndværkerne har været hurtige og fik ryddet op i en fart og repareret de ting, der kunne det, siger Morten Meyer Nielsen.

Referat:
Det var en ubehagelig nyhed, som Morten Meyer Nielsen fik overbragt over telefonen tirsdag morgen.